ΔΗΜΟΣ ΕΛΛΗΝΙΚΟΥ-ΑΡΓΥΡΟΥΠΟΛΗΣ

ΔΝΣΗ ΠΑΙΔΕΙΑΣ ΔΙΑ ΒΙΟΥ ΜΑΘΗΣΗΣ ΚΑΙ ΠΟΛΙΤΙΣΜΟΥ

ΤΜΗΜΑ ΠΑΙΔΕΙΑΣ ΚΑΙ ΔΙΑ ΒΙΟΥ ΜΑΘΗΣΗΣ

**ΔΙΑΔΙΚΑΣΙΑ ΠΑΡΑΧΩΡΗΣΗΣ ΣΧΟΛΙΚΩΝ ΧΩΡΩΝ**

Λαμβάνοντας υπόψη:

Α. Τις διατάξεις του Ν.1566/85 άρθρο 41, για την διάθεση διδακτηρίων για άλλες χρήσεις κοινής ωφελείας, όπως τροποποιήθηκε με το άρθρο 98 του ν. 4823/2021.

Β. Τις διατάξεις του Ν. 1894/90 άρθρο 5, (μεταβίβαση σχολικών κτιρίων στους οργανισμούς τοπικής αυτοδιοίκησης, στην περιφέρεια των οποίων βρίσκονται τα αντίστοιχα ακίνητα).

Γ. Τις διατάξεις του Ν.3852/2010 (πρόσθετες αρμοδιότητες των Δήμων, για την διάθεση διδακτηρίου για άλλες χρήσεις κοινής ωφέλειας ή για την πραγματοποίηση εκδηλώσεων, κοινού ενδιαφέροντος, σε συνεργασία με την Σχολική Επιτροπή).

Δ. Το υπ’ αριθ. 16291/12-5-2017 γνωμοδοτικό σημείωμα της Νομικής Υπηρεσίας του Δήμου Ελληνικού-Αργυρούπολης,

σας ενημερώνουμε ότι, η διαδικασία παραχωρήσεων σχολικών χώρων, μετά το πέρας του ωρολογίου διδακτικού προγράμματος και μετά την λήξη του ολοήμερου σχολείου, θα πρέπει να ακολουθήσει τα εξής στάδια:

1ο Στάδιο: Κατάθεση αίτησης

* 1. Ο ενδιαφερόμενος φορέας αιτείται εγγράφως, στο σχολείο την παραχώρηση χρήσης χώρου του συγκεκριμένου σχολείου, συνυποβάλλοντας τα απαιτούμενα δικαιολογητικά (καταστατικό, πρακτικό εκπροσώπησης του φορέα).

Στην αίτηση θα καταγράφεται:

α. Η συγκεκριμένη χρήση που επιθυμεί ο φορέας να πραγματοποιήσει και ο συγκεκριμένος χώρος του Σχολείου

β. Το χρονικό διάστημα που θα διαρκέσει η χρήση (συγκεκριμένες ημέρες και ώρες)

γ. Η δέσμευση του φορέα, σύμφωνα με τις διατάξεις του άρθρου 41 παρ. 3 του Ν.1566/1985:

* Να αποκαταστήσει τυχόν φθορές και ζημίες του σχολικού κτιρίου από τη συγκεκριμένη χρήση
* Να καταβάλλει τις επιπλέον δαπάνες φωτισμού, θέρμανσης και ύδρευσης

δ. Η δέσμευση του φορέα να συνάψει ασφαλιστήρια σύμβαση για αστική ευθύνη έναντι τρίτων

ε. Η δέσμευση του φορέα ότι θα σέβεται το χώρο του σχολείου κατά τη διεξαγωγή της χρήσης

1.2 Το Σχολείο διαβιβάζει, δίχως καθυστέρηση, την αίτηση με τα συνημμένα δικαιολογητικά στην Σχολική Επιτροπή πρωτοβάθμιας ή δευτεροβάθμιας εκπαίδευσης, με διαβιβαστικό έγγραφο στο οποίο θα διατυπώνεται ρητά ότι με την αιτούμενη χρήση δεν παρεμποδίζεται η χρήση του Σχολείου.

2ο Στάδιο: Σχολική Επιτροπή

2.1 Η Σχολική Επιτροπή διαπιστώνει με απόφαση της, εάν πληρούνται οι προϋποθέσεις για την παραχώρηση χρήσης, δηλαδή:

α. Ότι δεν παρεμποδίζεται η λειτουργία του σχολείου τις συγκεκριμένες ημέρες και ώρες που θα διαρκεί η χρήση (μετά τη σχετική βεβαίωση του Σχολείου)

β. Ότι υφίστανται οι ανωτέρω δεσμεύσεις (γ, δ, ε) του φορέα, που περιλαμβάνονται στην αίτηση του

γ. Ότι καθορίζονται επαρκώς οι χώροι που θα χρησιμοποιηθούν με την ευθύνη και την φροντίδα του φορέα που θα εξυπηρετηθεί (περιλαμβάνονται στην αίτηση του ενδιαφερόμενου φορέα)

2.2. Στη συνέχεια, η Σχολική Επιτροπή διαβιβάζει το φάκελο στη Δημοτική Επιτροπή Παιδείας, προκειμένου να γνωμοδοτήσει για την παραχώρηση ή όχι των σχολικών κτιρίων

3ο Στάδιο: Δημοτική Επιτροπή Παιδείας

Η Δημοτική Επιτροπή Παιδείας γνωμοδοτεί σχετικά με την παραχώρηση και διαβιβάζει με σχετική εισήγησή της, το θέμα στο Δημοτικό Συμβούλιο

4ο Στάδιο: Δημοτικό Συμβούλιο

Το Δημοτικό Συμβούλιο, με τη σύμφωνη γνώμη της Δημοτικής Επιτροπής Παιδείας αποφασίζει σχετικά, εγκρίνοντας ή όχι τη συγκεκριμένη παραχώρηση χρήσης

5ο Στάδιο: Υπογραφή σύμβασης παραχώρησης χρήσης

Τέλος ο Δήμος και ο ενδιαφερόμενος φορέας υπογράφουν τη σχετική σύμβαση παραχώρησης χρήσης, στην οποία θα αναφέρεται ρητά η ασφαλιστήρια σύμβαση αστικής ευθύνης έναντι τρίτων, η οποία θα επισυνάπτεται στη σύμβαση παραχώρησης χρήσης και θα μονογράφεται από τα συμβαλλόμενα μέρη

Ημερομηνίες υποβολής αιτήσεων:

* Οι αιτήσεις για ετήσιες παραχωρήσεις σχολικών χώρων θα πρέπει να υποβάλλονται από τις 15/7-15/9 εκάστου έτους. Κατά την περίοδο που είναι τα κλειστά τα σχολεία οι αιτήσεις θα κατατίθενται στον Δήμο, Τμήμα Παιδείας και Δια Βίου Μάθησης .
* Οι αιτήσεις για τις ημερήσιες παραχωρήσεις σχολικών χώρων θα πρέπει να υποβάλλονται τουλάχιστον 30 ημέρες πριν την αιτούμενη ημερομηνία παραχώρησης.

Επισημαίνεται επίσης ότι οι εκπρόσωποι των φορέων ΝΠΔΔ πρέπει να υποβάλλουν ενυπόγραφη αίτηση . Δεν θα γίνονται δεκτά mails χωρίς φυσική υπογραφή .

Η ανωτέρω διαδικασία ισχύει για όλες τις σχολικές μονάδες συμπεριλαμβανομένων των νέων αιθουσών πολλαπλών χρήσεων του 1ου Δημοτικού Σχολείου Ελληνικού ( Ελένη Γλύκατζη Αρβελέρ) , Λεωφ. Ιασωνίδου και Χρυσάνθου Τραπεζούντος και του 5ου Δημοτικού Σχολείου Αργυρούπολης ( Νίκος Κούρκουλος) , οδός Ολυμπίας 5.

Στο τέλος κάθε σχολικού έτους , με την λήξη της παραχώρησης , θα πρέπει να επιστρέφονται ενυπόγραφα τα κλειδιά στο σχολείο.

Πληροφορίες Τμήμα Παιδείας και Δια Βίου Μάθησης : 2132018781, 2132018782, 2131600135, 2131600138